Με το Ν. 5094/2024 η συνταγματικότητα του οποίου έχει ήδη κριθεί μεταξύ άλλων με τις υπ’ αριθ. 1918-1919/2025 αποφάσεις της Ολομέλειας του Συμβουλίου της Επικρατείας η έννομη τάξη της χώρας μας υποδέχθηκε την εγκατάσταση και λειτουργία στην Ελλάδα Παραρτημάτων - Νομικών Προσώπων Πανεπιστημιακής Εκπαίδευσης (ΝΠΠΕ). Αυτή η πρώτη μορφή μη κρατικών πανεπιστημίων είναι κατ’ αρχήν μια θετική εξέλιξη, καθώς εμπλουτίζει την πανεπιστημιακή εκπαίδευση στην χώρα μας, αυξάνει τις επιλογές των Ελλήνων πολιτών και αποτελεί μια κατ’ αρχήν αυτονόητη ευχέρεια σε μια ελεύθερη κοινωνία. 

Ωστόσο, η αλλαγή αυτή στην έννομη τάξη μας δεν μπορεί και δεν πρέπει να αποτελεί λόγο για εκπτώσεις στην ποιότητα της πανεπιστημιακής εκπαίδευσης, ούτε και για αποκλίσεις από την αρχή της νομιμότητας. Απεναντίας, η Πολιτεία οφείλει να μεριμνά για διασφάλιση παροχής εκπαιδευτικών υπηρεσιών υψηλών προδιαγραφών και να είναι ιδιαιτέρως αυστηρή στην τήρηση των προϋποθέσεων που η ίδια θέσπισε ή συνάγονται από κανόνες υπενομοθετικής ισχύος. 

Ειδικά όσον αφορά τις νομικές σπουδές  ο νόμος απαιτεί οι Δικηγορικοί Σύλλογοι να συμμετέχουν στην διαδικασία πιστοποίησης της ποιότητας του προγράμματος σπουδών δια της συμβολής τους στον τρόπο συγκρότησης ειδικού μητρώου, από το οποίο επιλέγεται ένα από τα μέλη της επιτροπής. Η διαδικασία αυτή που ο νόμος απαιτεί δεν φαίνεται να τηρήθηκε. 

Ο Δικηγορικός Σύλλογος Αθηνών οφείλει να ασκήσει ενεργά το ρόλο που ο ίδιος ο νόμος που έχει επιφυλάξει και γενικά να ελέγξει την τήρηση της νομιμότητας σε ό,τι αφορά την ποιοτική παροχή νομικών σπουδών και αν διαπιστωθεί ότι υπήρξε απόκλιση από αυτή, να ασκήσει τα ένδικα βοηθήματα που αποσκοπούν στην αποκατάσταση της τήρηση της νομιμότητας. 

Οι παραστάντες στην συνεδρίαση Σύμβουλοι ΠΡΑΞΗΣ και ΔΡΑΣΗΣ
Φώτης Γιαννούλας
Νίκος Κουτκιάς
Στέλιος Λεριός
Χρυσούλα Μαρινάκη
Τίτος Χριστόπουλος


